Direktiva 2001/56/ES evropskega parlamenta In Sveta

z dne 27. septembra 2001

o ogrevalnih sistemih motornih in priklopnih vozil, ki spreminja Direktivo Sveta 70/156/EGS in razveljavlja Direktivo Sveta 78/548/EGS

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 95,

ob upoštevanju predloga Komisije [1],

ob upoštevanju mnenja Ekonomsko-socialnega odbora [2],

v skladu s postopkom, določenim v členu 251 Pogodbe [3],

ob upoštevanju naslednjega:

(1) Direktiva Sveta 78/548/EGS z dne 12. junija 1978 o približevanju zakonodaje držav članic o sistemu za ogrevanje prostora za potnike v motornih vozilih [4] je bila sprejeta kot ena od posamičnih direktiv v postopku ES-homologacije, uvedenem z Direktivo Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil [5]. Zato se določbe, določene v Direktivi 70/156/EGS v zvezi s sistemi, sestavnimi deli in samostojnimi tehničnimi enotami vozil, uporabljajo za Direktivo 78/548/EGS.

(2) Zlasti v skladu s členom 3(4) in členom 4(3) Direktive 70/156/EGS mora vsaka posamična direktiva v prilogi vsebovati opisni list, ki vsebuje ustrezne točke Priloge I k Direktivi 70/156/EGS, in tudi certifikat o homologaciji na podlagi Priloge VI k navedeni direktivi, da bi bila homologacija lahko računalniško podprta.

(3) V luči tehničnega napredka se danes na mnoge tipe vozil za ogrevanje prostora za potnike (npr. pri avtobusih), nakladalnega prostora (npr. pri tovornjakih in priklopnih vozilih) ali spalnega prostora (npr. pri tovornjakih in bivalnih vozilih) vgrajujejo grelniki, ki delujejo na principu zgorevanja, ponavadi s pogonom na dizelsko gorivo, bencin ali utekočinjeni naftni plin; na ta način se lahko zagotovi učinkovito ogrevanje brez hrupa in emisij izpušnih plinov iz delujočega motorja parkiranega vozila. Zaradi varnostnih razlogov je treba razširiti področje uporabe tako, da vključuje zahteve za grelnike, ki delujejo na principu zgorevanja, in za njihovo vgradnjo. Te zahteve morajo ustrezati trenutno najvišjemu tehnološkemu standardu.

(4) Predvideti je treba homologacijo grelnikov, ki delujejo na principu zgorevanja, kot sestavnih delov in vozil, v katerih bodo ti grelniki vgrajeni.

(5) Tej direktivi bo treba dodati prilogo, v kateri bodo določene dodatne varnostne zahteve za grelnike, ki delujejo na principu zgorevanja in ki jih poganja utekočinjeni naftni plin (LPG).

(6) Za izvajanje te direktive je treba sprejeti ukrepe skladno s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil [6].

(7) Zaradi jasnosti je priporočljivo Direktivo 78/548/EGS razveljaviti in jo nadomestiti s to direktivo –

SPREJELA NASLEDNJO DIREKTIVO:

Člen 1

V tej direktivi "vozilo" pomeni vsako vozilo, za katero se uporablja Direktiva 70/156/EGS.

Člen 2

Nobena država članica ne sme zavrniti podelitve ES-homologacije ali nacionalne homologacije za tip vozila ali ogrevalnega sistema zaradi razlogov v zvezi z ogrevalnim sistemom za prostor za potnike ali prostor za tovor, če sistem izpolnjuje zahteve, določene v prilogah.

Člen 3

Nobena država članica ne sme zavrniti ali prepovedati prodaje, registracije, začetka uporabe ali uporabe vozila ali prodaje, začetka uporabe ali uporabe ogrevalnega sistema zaradi razlogov v zvezi z ogrevalnim sistemom prostora za potnike ali prostora za tovor, če sistem izpolnjuje zahteve, določene v prilogah.

Člen 4

1. Od 9. maja 2003 države članice ne smejo zaradi razlogov v zvezi z ogrevalnimi sistemi:

- zavrniti podelitve ES-homologacije ali nacionalne homologacije za tip vozila ali ogrevalnega sistema, ali

- prepovedati prodaje, registracije ali začetka uporabe vozil ali prodaje ali začetka uporabe ogrevalnih sistemov,

če ogrevalni sistem izpolnjuje zahteve te direktive.

2. Od 9. maja 2004 države članice:

- ne smejo več podeljevati ES-homologacije, in

- lahko zavrnejo podelitev nacionalne homologacije

za tip vozila zaradi razlogov v zvezi z ogrevalnimi sistemi ali za tip grelnika, ki deluje na principu zgorevanja, če niso izpolnjene zahteve te direktive.

3. Od 9. maja 2005 države članice:

- štejejo potrdila o skladnosti, priložena novim vozilom skladno z določbami Direktive 70/156/EGS, za neveljavna v smislu člena 7(1) navedene direktive in

- lahko zavrnejo prodajo, registracijo in začetek uporabe novih vozil

zaradi razlogov v zvezi z ogrevalnimi sistemi, če niso izpolnjene zahteve te direktive.

Ta odstavek se ne uporablja za tipe vozil, opremljene z ogrevalnim sistemom, ki deluje na principu izrabljanja odpadne toplote ob uporabi vode kot prenosnega medija.

4. Od 9. maja 2005 se zahteve te direktive uporabljajo v zvezi z grelniki, ki delujejo na principu zgorevanja, kot sestavnimi deli, za namene člena 7(2) Direktive 70/156/EGS.

Člen 5

Najpozneje do 9. novembra 2002 Komisija preveri dodatne varnostne zahteve za ogrevalne sisteme motornih vozil, ki delujejo na utekočinjeni naftni plin (LPG), in po potrebi spremeni to direktivo po postopku iz člena 6(2).

Člen 6

1. Komisiji pomaga Odbor za prilagajanje tehničnemu napredku, ustanovljen s členom 13 Direktive 70/156/EGS, v nadaljevanju "Odbor".

2. Pri sklicevanju na ta odstavek se uporabljata člena 5 in 7 Sklepa 1999/468/ES, ob upoštevanju člena 8 tega Sklepa.

Obdobje, določeno v členu 5(6) Sklepa 1999/468/ES, je tri mesece.

3. Odbor sprejme svoj poslovnik.

Člen 7

Direktiva 70/156/EGS se spremeni kakor sledi:

1. Točka 36 v delu I Priloge IV se nadomesti z naslednjim:

"Predmet homologacije | Direktiva št. | Uradni list | Velja za kategorijo vozila |

M1 | M2 | M3 | N1 | N2 | N3 | O1 | O2 | O3 | O4 |

36. Ogrevalni sistemi | 2001/56/ES | L 292 z dne 9. 11. 2001 | x | x | x | x | x | x | x | x | x | x" |

2. V Prilogi XI:

(a) se točka 36 v Dodatku 1 nadomesti z naslednjim:

"Zap št. | Predmet homologacije | Direktiva št. | M1 ≤ 2500 (1) kg | M1 > 2500 (1) kg |

36. | Ogrevalni sistemi | 2001/56/ES | I | G + P" |

(b) se točka 36 v Dodatku 2 nadomesti z naslednjim:

"Zap. št. | Predmet homologacije | Direktiva št. | Oklepna vozila kategorije M1 |

36 | Ogrevalni sistemi | 2001/56/ES | X" |

Člen 8

Z 9. majem 2004 se Direktiva 78/548/EGS razveljavi. Sklicevanja na Direktivo 78/548/EGS se štejejo za sklicevanja na to direktivo.

Člen 9

1. Države članice sprejmejo zakone in druge predpise, potrebne za uskladitev s to direktivo, najpozneje do 9. maja 2003 in o tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 10

Ta direktiva začne veljati z dnem objave v Uradnem listu Evropskih skupnosti.

Člen 11

Ta direktiva je naslovljena na države članice.

V Bruslju, 27. septembra 2001

Za Evropski Parlament

Predsednik

N. Fontaine

Za Svet

Predsednik

C. Picqué

[1] UL C 326, 24.10.1998, str. 4 in UL C 116 E, 26.4.2000, str. 2.

[2] UL C 101, 12.4.1999, str. 15.

[3] Mnenje Evropskega parlamenta z dne 13. aprila 1999 (UL C 219, 30.7.1999, str. 58), Skupno stališče Sveta z dne 17. novembra 2000 (UL C 36, 2.2.2001, str. 1) ter Sklep Evropskega parlamenta z dne 14. marca 2001 (še ni bil objavljen v Uradnem listu Evropskih skupnosti), Sklep Sveta z dne 26. junija 2001.

[4] UL L 168, 26.6. 1978, str. 40.

[5] UL L 42, 23.2.1970, str. 1. Direktiva, nazadnje spremenjena z Direktivo 98/91/ES Evropskega parlamenta in Sveta (UL L 11, 16.1.1999, str. 25).

[6] UL L 184, 17.7.1999, str. 23.

--------------------------------------------------

SEZNAM PRILOG

| |

| |

Priloga I: | Upravne določbe za ES-homologacijo |

Dodatek 1: | Opisni list — ES-homologacija vozila |

Dodatek 2: | Certifikat o ES-homologaciji (vozilo) |

Dodatek 3: | Opisni list — ES-homologacija sestavnega dela |

Dodatek 4: | Certifikat o ES-homologaciji (sestavni del) |

Dodatek 5: | Oznaka ES-homologacije sestavnega dela |

Priloga II: | Področje uporabe, opredelitev pojmov in zahteve |

Priloga III: | Zahteve za ogrevalni sistem, ki deluje na principu izrabljanja odpadne toplote z zrakom kot medijem prenosa toplote |

Priloga IV: | Postopek za preskušanje kakovosti zraka |

Priloga V: | Preskusni postopek za merjenje temperature |

Priloga VI: | Preskusni postopek za merjenje emisij izpušnih plinov |

Priloga VII: | Zahteve za grelnike, ki delujejo na principu zgorevanja, in njihovo vgradnjo |

Priloga VIII: | Varnostne zahteve za grelnike, ki delujejo na principu zgorevanja in uporabljajo utekočinjeni naftni plin (LPG) |

--------------------------------------------------